Tugir franskra skipstjóra hafa lagt skipum sínum úti fyrir höfn á á eynni Jersey í Ermarsundi í mótmælaskyni. Komið hefur upp harðvítug deila milli Breta og Frakka um fiskveiðar í landhelgi Jersey en reglur breyttust vegna útgöngu Breta úr Evrópusambandinu.
Forsíður bresku dagblaðanna eru í dag undirlagðar af deilunni sem snýr að veiðum í landhelgi eyjunnar Jersey. Eyjan er í Ermarsundi um 22 kílómetra undan ströndum Frakklands og þar búa um 100 þúsund manns. Jersey hefur sitt eigið löggjafarþing og dómskerfi en Bretar fara með utanríkis- og varnarmál. Deilan tengist Brexit. Vegna útgöngu Breta úr ESB breyttust reglur um veiðileyfi þannig að nú þurfa frönsk skip að sýna fram á að hafa veitt áður í landhelgi Jersey vilji þau haldi því áfram.
Ian Gorst ráðherra utanríkismála á Jersey segir það hafa verið vitað mál að Brexit-breytingar yrðu vandamál.
Theres a bureaucratic process of providing information, but whats important is that we respond firmly to threats and weve heard disproportionate threats from Paris
Skriffinnska og skortur á upplýsingagjöf séu helstu hnökrarnir en Gorst segir að það sé mikilvægt að bregðast við hótunum frá París sem séu ekki í neinu samræmi við alvarleika málsins. Fyrr í vikunni hótaði sjávarútvegsráðherra Frakklands að slá út rafmagninu á Jersey en eyjan fær nær allt sitt rafmagn í gegnum sæstreng þaðan. Yfirvöld á Jersey sjá ein um útgáfu veiðileyfanna. 41 leyfi var gefið út á föstudag en um 60-80 frönsk fiskiskip sigldu í mótmælaskyni að St. Helier höfninni, sem er sú stærsta á Jersey, og lóna þar. Boris Johnson forsætisráðherra Bretlands ákvað að senda tvö herskip til Jersey og þá ákváðu Frakkar að senda tvö af sínum eigin líka. Gorst, utanríkisráðherrann á Jersey, þakkar Boris Johnson stuðninginn en ætlar sjálfur að ræða við franska sjómenn í dag - því lausnin á deilunni sé fólgin í að tala saman.
"It`s important that we respond to threats, but the answer to this solution is to continue to talk and diplomacy."
Bretar og Frakkar eiga í harðvítugri deilu um fiskveiðar og hafa sent herskip að eynni Jersey í Ermarsundi. Tugir franskra skipa lóna úti við stærstu höfnina á Jersey og krefjast leyfis til veiða. 